b'\n_START_ARTICLE_\nCimitirul Fra\xc8\x9bilor din Riga\n_START_SECTION_\nIstorie\n_START_PARAGRAPH_\n\xc3\x8en 1913 s-a deschis Cimitirul P\xc4\x83durii, iar \xc3\xaen anul urm\xc4\x83tor Catedrala \xc8\x99i Biserica Sf. Petru din Riga au rezervat un lot de p\xc4\x83m\xc3\xa2nt \xc3\xaen cadrul acestuia pentru mormintele a 146 de solda\xc8\x9bi care nu apar\xc8\x9bineau niciunei congrega\xc8\x9bii din ora\xc8\x99. La 15 octombrie 1915 au fost \xc3\xaenmorm\xc3\xa2nta\xc8\x9bi acolo primii solda\xc8\x9bi: Andrejs St\xc5\xabris, Jonas Gavenas \xc8\x99i J\xc4\x93kabs Voldem\xc4\x81rs Timma. R\xc4\x83zboiul a continuat \xc8\x99i cu timpul a devenit clar c\xc4\x83 erau necesare terenuri adi\xc8\x9bionale pentru viitoarele morminte. Comitetul organizatoric al Pu\xc8\x99ca\xc8\x99ilor letoni s-au adresat bisericilor pentru a ob\xc8\x9bine mai mult p\xc4\x83m\xc3\xa2nt, dar cererea lor a fost respins\xc4\x83. Comitetul apoi s-a adresat la consiliul ora\xc8\x99ului Riga, care a decis s\xc4\x83 aloce terenuri adi\xc8\x9bionale cimitirului, argument\xc3\xa2nd c\xc4\x83 motivele refuzului invocate de biserici erau discutabile \xc8\x99i nechibzuite pe timp de r\xc4\x83zboi. Conflictul s-a rezolvat \xc3\xaen 1916 c\xc3\xa2nd bisericile au acceptat s\xc4\x83 \xc3\xaentoarc\xc4\x83 o parte din p\xc4\x83m\xc3\xa2nt ora\xc8\x99ului pentru crearea unui cimitir separat, care la r\xc3\xa2ndul s\xc4\x83u a oferit-o comitetului. Primele schi\xc8\x9be ale cimitirului au fost realizate de Andrejs Zeidaks, pe atunci gr\xc4\x83dinarul-\xc8\x99ef al ora\xc8\x99ului. \xc3\x8en 1920 s-a format un comitet pentru supravegherea cimitirelor \xc8\x99i c\xc3\xa2mpurilor de lupt\xc4\x83 din Primul R\xc4\x83zboi Mondial. Acesta a devenit responsabil de dezvoltarea Cimitirului Fra\xc8\x9bilor. Construc\xc8\x9bia memorialului poate fi divizat\xc4\x83 \xc3\xaen dou\xc4\x83 etape. \xc3\x8ent\xc3\xa2i a fost perioada amenaj\xc4\x83rii terenurilor conform ideilor lui Zeidaks, care a durat p\xc3\xa2n\xc4\x83 \xc3\xaen 1923. \xc3\x8entre timp se discuta dezvoltarea arhitectural\xc4\x83 a cimitirului, iar \xc3\xaen 1921 \xc8\x99i 1922 au avut loc dou\xc4\x83 concursuri \xc3\xaenchise de arhitectur\xc4\x83. Sculptorul K\xc4\x81rlis Z\xc4\x81le, care vizita Riga pentru a participa \xc3\xaen cadrul concursului de proiecte pentru Monumentul Libert\xc4\x83\xc8\x9bii, a fost invitat s\xc4\x83 ia parte \xc8\x99i \xc3\xaen al doilea concurs dedicat cimitirului. El a c\xc3\xa2\xc8\x99tigat \xc8\x99i astfel a \xc3\xaenceput a doua etap\xc4\x83 a construc\xc8\x9biei, care a durat p\xc3\xa2n\xc4\x83 \xc3\xaen 1936. \xc3\x8en aceast\xc4\x83 perioad\xc4\x83, pe l\xc3\xa2ng\xc4\x83 amenajarea teritoriului au fost ad\xc4\x83ugate elemente sculpturale \xc8\x99i arhitectonice cu scopul de a crea un ansamblu unitar conform viziunii lui Z\xc4\x81le. Lucr\xc4\x83rile de construc\xc8\x9bie au fost conduse de P. Feders. Arhitectul A. Birznieks \xc8\x99i sculptorii M. \xc5\xa0malcs, N. Maulics, P. Banders au fost de asemenea implica\xc8\x9bi \xc3\xaen proiect._NEWLINE_Piatra de fundament a memorialului a fost pus\xc4\x83 la 18 noiembrie 1924. Primul grup de sculpturi, a unor c\xc4\x83l\xc4\x83re\xc8\x9bi afla\xc8\x9bi pe moarte, a fost de dezvelit la 20 noiembrie 1927, iar urm\xc4\x83torul - la 2 septembrie 1928. Inaugurarea sculpturii Mamei Letonia \xc8\x99i a fiilor s\xc4\x83i mor\xc8\x9bi a avut loc la 13 octombrie 1929. Construc\xc8\x9bia por\xc8\x9bilor principale a \xc3\xaenceput \xc3\xaen 1930. Statuile solda\xc8\x9bilor cu scuturi reprezent\xc3\xa2nd cele patru regiuni ale Letoniei au fost sculptate mai t\xc3\xa2rziu. \xc3\x8en 1936 stemele celor 19 districte \xc8\x99i 59 de ora\xc8\x99e ale Letoniei au fost cioplite \xc3\xaen zidul cimitirului. Inaugurarea oficial\xc4\x83 a cimitirului ca memorial a avut loc la 11 noiembrie 1936 \xc3\xaen prezen\xc8\x9ba pre\xc8\x99edintelui \xc8\x99i guvernului Letoniei de atunci.\n_START_SECTION_\nProiect\n_START_PARAGRAPH_\nCimitirul cuprinde o suprafa\xc8\x9b\xc4\x83 de 9 ha \xc3\xaen nord-estul Rig\xc4\x83i, la 5 km de centrul ora\xc8\x99ului. El se m\xc4\x83rgine\xc8\x99te cu Primul Cimitir al P\xc4\x83durii \xc8\x99i Cimitirul Rainis. Memorialul exprim\xc4\x83 recuno\xc8\x99tin\xc8\x9ba na\xc8\x9bional\xc4\x83 fa\xc8\x9b\xc4\x83 de eroii c\xc4\x83zu\xc8\x9bi prin mai multe referin\xc8\x9be culturale c\xc4\x83tre statul leton . Poarta principal\xc4\x83 a cimitirului are 10 m \xc3\xaen\xc4\x83l\xc8\x9bime \xc8\x99i 32 m l\xc4\x83\xc8\x9bime. \xc3\x8en ambele p\xc4\x83r\xc8\x9bi laterale se g\xc4\x83sesc sculpturile cu \xc3\xaen\xc4\x83l\xc8\x9bimea de 3,3 m ale unor perechi de cavaleri letoni, fiecare pereche fiind plasat\xc4\x83 pe un piedestal de 2 m \xc3\xaen\xc4\x83l\xc8\x9bime. C\xc4\x83l\xc4\x83re\xc8\x9bii \xc8\x99i caii din partea dreapt\xc4\x83 stau \xc3\xaen pozi\xc8\x9bii drepte; unul dintre cai are capul \xc3\xaentors \xc3\xaenapoi, iar grupul se mi\xc8\x99c\xc4\x83 \xc3\xaen direc\xc8\x9bie ascendent\xc4\x83. Acesta reprezint\xc4\x83 un contrast fa\xc8\x9b\xc4\x83 de grupul din st\xc3\xa2nga care este dominat de o mi\xc8\x99care descendent\xc4\x83 exprimat\xc4\x83 prin capurile aplecate ale c\xc4\x83l\xc4\x83re\xc8\x9bilor \xc8\x99i cailor; scuturile \xc8\x99i steagurile lor sunt de asemenea cobor\xc3\xa2te. Deasupra intr\xc4\x83rii stau anii 1915 (anul primilor \xc3\xaenmorm\xc3\xa2nt\xc4\x83ri) \xc8\x99i 1920 (sf\xc3\xa2r\xc8\x99itul R\xc4\x83zboiului de Independen\xc8\x9b\xc4\x83 al Letoniei); \xc3\xaentre ele poarta este decorat\xc4\x83 cu stemele Letoniei. De la intrarea principal\xc4\x83 Drumul G\xc3\xa2ndurilor (205 m), protejat din ambele p\xc4\x83r\xc8\x9bi de tei, duce spre Terasa Eroilor, \xc3\xaenconjurat\xc4\x83 de o dumbrav\xc4\x83 de stejari s\xc4\x83di\xc8\x9bi \xc3\xaen 1923. Terasa, pavat\xc4\x83 cu lespezi de tuf, are o l\xc4\x83\xc8\x9bime de 73 m \xc8\x99i o lungime de 78 m; \xc3\xaen centrul ei se afl\xc4\x83 un altar de 1 m \xc3\xaen\xc4\x83l\xc8\x9bime pentru focul sacru. \xc3\x8en anii 1930 acesta era aprins doar de s\xc4\x83rb\xc4\x83tori. Mai t\xc3\xa2rziu \xc3\xaens\xc4\x83 a fost \xc3\xaenlocuit de o flac\xc4\x83r\xc4\x83 ve\xc8\x99nic\xc4\x83 alimentat\xc4\x83 cu gaz. Terasa se ridic\xc4\x83 deasupra Drumului G\xc3\xa2ndurilor \xc8\x99i astfel ascunde c\xc3\xa2mpul cu morminte pentru oricine care vine dinspre poarta principal\xc4\x83. Cei care stau la marginea terasei, pe parapetul cu altarul de flori, au parte de o panoram\xc4\x83 a mormintelor, amplasate la o altitudine mai joas\xc4\x83. De cealalt\xc4\x83 parte a c\xc3\xa2mpului de morminte, la o distan\xc8\x9b\xc4\x83 de 457 m st\xc4\x83 statuia de 10 m \xc3\xaen\xc4\x83l\xc8\x9bime a Mamei Letonia \xc8\x99i a fiilor s\xc4\x83i mor\xc8\x9bi. Ea este amplasat\xc4\x83 pe o platform\xc4\x83 cu \xc3\xaen\xc4\x83l\xc8\x9bimea de 9 m \xc8\x99i este complet vizibil\xc4\x83 de la intrarea principal\xc4\x83. Mama, \xc3\xaembr\xc4\x83cat\xc4\x83 \xc3\xaentr-un costum na\xc8\x9bional stilizat, \xc8\x9bine \xc3\xaen m\xc3\xa2na st\xc3\xa2ng\xc4\x83 coroana biruin\xc8\x9bei din frunze de stejar (f\xc4\x83cut\xc4\x83 din bronz) \xc8\x99i drapelul na\xc8\x9bional \xc3\xaen m\xc3\xa2na dreapt\xc4\x83. La picioarele ei zac fiii s\xc4\x83i mor\xc8\x9bi, sub propriile lor scuturi, ambii cu sabia \xc3\xaen m\xc3\xa2n\xc4\x83. \xc3\x8en zidul de sub statuie a fost sculptat\xc4\x83 o cruce, iar al\xc4\x83turi o ni\xc8\x99\xc4\x83 \xc3\xaen care se p\xc4\x83streaz\xc4\x83 sol adus din cele 517 comune ale Letoniei. De ambele p\xc4\x83r\xc8\x9bi ale acestui grup se afl\xc4\x83 statuile unor r\xc4\x83zboinici letoni. Acestea au o \xc3\xaen\xc4\x83l\xc8\x9bime de 1,8 m \xc8\x99i sunt plasate pe ni\xc8\x99te platforme de 1,2 m \xc3\xaen\xc4\x83l\xc8\x9bime. \xc3\x8empreun\xc4\x83 ele simbolizeaz\xc4\x83 regiunile istorice ale Letoniei, blazoanele acestora fiind ilustrate pe scuturile r\xc4\x83zboinicilor: cei doi din st\xc3\xa2nga simbolizeaz\xc4\x83 Curlanda \xc8\x99i Semigalia, iar cei din dreapta - Vidzeme \xc8\x99i Latgale. C\xc3\xa2mpul principal de morminte este dreptunghiular \xc8\x99i \xc3\xaemprejmuit de ziduri. \xc3\x8en col\xc8\x9burile dinspre intrarea principal\xc4\x83 se afl\xc4\x83 sculpturile unor cavaleri r\xc4\x83ni\xc8\x9bi cu \xc3\xaen\xc4\x83l\xc8\x9bimea de 3,6 m. Al\xc4\x83turi de fiecare statuie ni\xc8\x99te sc\xc4\x83ri duc \xc3\xaen afara cimitirului. \xc3\x8entre c\xc3\xa2mpul principal de morminte \xc8\x99i Terasa Eroilor mai exist\xc4\x83 o teras\xc4\x83, mai mic\xc4\x83, care con\xc8\x9bine alte morminte. Mormintele sunt aranjate \xc3\xaen linii \xc8\x99i fiecare dou\xc4\x83 linii sunt separate de urm\xc4\x83toarele printr-un gard viu. Fiecare morm\xc3\xa2nt este marcat cu o lespede de tuf sau beton pe care este scris numele \xc8\x99i prenumele decedatului, rangul \xc8\x99i anii de via\xc8\x9b\xc4\x83 sau cuv\xc3\xa2ntul \xe2\x80\x9dnecunoscut\xe2\x80\x9d.\n_START_SECTION_\nMorminte\n_START_PARAGRAPH_\nCimitirul con\xc8\x9bine mai mult de 2.000 de morminte, majoritatea apar\xc8\x9bin\xc3\xa2nd solda\xc8\x9bilor uci\xc8\x99i \xc3\xaentre 1915 \xc8\x99i 1920, \xc3\xaen timpul Primului R\xc4\x83zboi Mondial \xc8\x99i R\xc4\x83zboiului de Independen\xc8\x9b\xc4\x83. O serie de morminte, inclusiv re\xc3\xaenhum\xc4\x83ri, sunt ale unor letoni care au murit \xc3\xaen Al Doilea R\xc4\x83zboi Mondial sau care au de\xc8\x9binut Ordinul lui L\xc4\x81\xc4\x8dpl\xc4\x93sis, acordat pentru merite deosebite \xc3\xaen cadrul R\xc4\x83zboiului de Independen\xc8\x9b\xc4\x83 al Letoniei. Mul\xc8\x9bi veterani ai Pu\xc8\x99ca\xc8\x99ilor letoni au fost de asemenea \xc3\xaenmorm\xc3\xa2nta\xc8\x9bi \xc3\xaen Cimitirul Fra\xc8\x9bilor, o practic\xc4\x83 care a continuat chiar \xc8\x99i \xc3\xaen perioada sovietic\xc4\x83.'